"Tuld ma tulin viskama maa peale. " Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Tere tulemast One Way saatesse!
Nagu tavaliselt toob saate teieni
Soome misjoniühendus One Way Mission.
Tapani Suonto õpetab täna teemal "Tühi haud".
Mida Jeesuse tühi haud meile tänapäeval tähendab?
One Way Pühapäevapidu kell 12.00, Vuorikatu 19, Helsingi
Luuka evangeelium 24:1-8 -
"Aga esimesel nädalapäeval, veel enne koitu läksid naised hauale,
tuues kaasa lõhnarohte, mis nad olid valmis pannud.
Ent nad leidsid kivi hauakambri eest ära veeretatud olevat.
Ja kui nad sisse astusid, ei leidnud nad Issanda Jeesuse ihu.
Ja sündis, et kui nad olid nõutuses selle pärast,
vaata, kaks meest seisid nende juures erevalges rõivas.
Aga kui naised hirmu tundes silmad maha lõid, ütlesid mehed neile:
Mis te otsite elavat surnute juurest?
Teda ei ole siin, ta on üles äratatud.
Tuletage meelde, mida ta teile rääkis juba Galileas,
öeldes, et Inimese Poeg peab antama patuste inimeste kätte
ja risti löödama ja kolmandal päeval üles tõusma.”
Ja naistele tulid meelde Jeesuse sõnad."
Need naised olid jälginud, kuidas Jeesuse ihu hauda pandi.
Nüüd tulid nad lõhnarohtudega, aga haud oli tühi.
Ingel küsis neilt: "Miks otsite elavat surnute seast?
Teda pole siin."
See oli vapustavaim uudis, mida keegi maa peal iial kuulnud on.
See oli maailma revolutsioonilisim uudis.
Haud, kuhu Jeesus oli pandud, oli tühi.
Mida see tühi haud meile täna tähendab?
Paljud ütlevad: "Olen rahaliselt ummikus.
Mu kodu on müüdud.
Mul pole tööd ega jõudu edasi võidelda.
On sul, pastor,
öelda midagi lohutavat minu olukorra puhul?"
On küll:
"Haud on tühi."
Kui mõista selle sõnumi tõelist tähendust,
muudab see kõik.
Mõni teine ütleb: "Olen haige, hüljatud ja õnnetu.
Kas võin midagi paremat loota?"
Võid küll. Haud on endiselt tühi.
Miks me iga pühapäev koguneme?
Sellepärast, et haud on tühi.
Inimese Poeg on surnuist tõusnud. Surm on võidetud.
Seepärast oleme siin tänagi.
Maailma suurim rõõmusõnum sündis surnuaias.
Ükski teine sõnum pole nii revolutsiooniline,
kui too, mida nood naised surnuaias kuulsid.
See on vapustanud kogu maailma ja me isegi ei mõista ega tea veel,
kui põhjalikult see muudab kogu inimkonna saatust.
Näeme seda peagi.
Jeesus Kristus kandis kõik meie patud,
kõik meie mured ja haigused ristil.
Ta suri meie eest ja tõusis üles surnuist.
Täna elab seesama ülestõusmisvägi, mis Kristuse surnuist äratas, meis.
Kuna haud on tühi, on see ülestõusmisvägi tõeline.
See ei jäänud sinna kalmistule, vaid elab meis ja Jumala koguduses.
See, kes Jeesuse surnuist äratas,
on meidki surnuist äratanud,
ja viib meid igavesse ellu.
Me ei kuuluta surmasõnumit, vaid elusõnumit.
Surm on võidetud ja haud on tänagi tühi.
1998. a olin Lauri Jakkilaga Põhja-Koreas.
Üks olukord jäi hästi meelde.
Ootasime ühel hommikul ühel Pjongjangi keskuse väljakul,
et riigi juhtkond meid Kim Il-Sungi mausoleumi viiks.
Sellele üritusele olid kogunenud kõik diplomaadid, ÜRO, Punane Rist,
kõigil piduriided seljas.
Pidime ühise delegatsioonina Põhja-Korea juhtkonna saatel
mausoleumi minema.
Ootasime jahedal hommikul 20-30 minutit.
Väljakule ilmus suur must limusiin,
möödus aeglaselt kõigist
ja peatus otse meie ees.
Autost astus välja Põhja-Korea asevälisminister.
Ta tuli otse Lauri Jakkila juurde ja kallistas teda.
Ta ei tervitanud kogu väljakul kedagi teist
peale Jakkila ja tema delegatsiooni, kus minagi osalesin.
See oli uskumatu situatsioon. Teised mõtlesid: Kes too mees on?
Tundus, et ta ei rääkinud isegi inglise keelt,
vaid mingit kummalist keelt. Kuidas on võimalik,
et ei tervitata kedagi teist, vaid ainult seda meest?
Kes ta on? Mis ta nimi on? Kust ta tuleb?
Kuidas see kõik võimalik on?
Seepärast, et haud on tühi.
Kristus on surnuist tõusnud ja ülestõusmisvägi,
mis Kristuse surnuist äratas, elab meis.
Seepärast pole Talle miski võimatu.
Võime oma teel usklikuna mida tahes näha,
sest võit saadi Kolgata haual.
Jeesus Kristus on surnuist üles tõusnud.
Teine olukord oli mõne aasta pärast Pekingis,
Tiananmeni väljakul.
Tõlkes on see Taevase Rahu väljak.
Vaatasime, kuidas meist möödus armee.
Suure väljaku ümber olid kommunistide palee,
Keelatud linn jms.
Keegi meist ei osanud hiina keelt
ja tundsin vaid üht Hiina pastorit.
Seal oli ohtlik kristlane olla või valjult Jeesusest rääkida.
Seisime võimatus olukorras ja meil oli südamel mõte,
mida uskusime Jumalalt olevat.
Pidime alustama misjonitööd suletud riigis,
kus hiinlased isegi tegutseda ei julgenud.
Miks olime teisel pool maakera selliste plaanidega,
ja lisaks oli meil südames taevane rahu?
Olime Taevase Rahu väljakul
ja kogu too võimas Hiina ühiskond,
kommunistlik režiim,
esitles end kogu võimsuses.
Olukord oli absurdne, kuid meil oli südames taevane rahu.
Kuidas see võimalik on?
Seepärast, et haud on endiselt tühi.
Jeesus Kristus on surnuist tõusnud.
Jeesus ütles: Minge kõike maailma
ja kuulutage evangeeliumi kõigele loodule.
Läksime ja läheme edaspidigi.
Jumala rahvas on 2000 aastat liikvele läinud.
Seepärast, et haud on tühi, ja sama ülestõusmisvägi,
mis Jeesuse surnuist üles äratas, elab meis.
Samal ajal, kui oleme äärmiselt nõrgad,
nii et kogu see värk on täiesti naeruväärne.
Minagi peaksin seda lapsikuks ja rumalaks,
kui ma ei usuks, et haud on tühi.
Täiesti naeruväärne tegevus.
On mõistetav, et meisse, misjonitööd tegevaisse kristlastesse,
niimoodi suhtutakse, kui ei usuta,
et Jeesus Kristus on surnuist tõusnud.
Aga kuna Ta on tõusnud, pole see ajuvaba,
vaid Jumalalt tulnud tarkus.
Seepärast tasub meil edasi liikuda.
Meie töötajad tegutsevad mitmete ohtude keskel maades,
kus paljusid usu pärast tapetakse. Paljud virelevad praegugi vanglas.
Meiegi töötajaid ähvardatakse aeg-ajalt.
Miks me seda teeme? Miks läheme riikidesse,
mis on paljude meelest kristlaste jaoks ohtlikeimad?
Oleks ju kergemaidki paiku.
Te võiks ju midagi lihtsamat teha, siin Soomes näiteks.
Miks te sinna lähete?
Sellepärast, et haud on tühi. Muidu me sinna ei läheks.
Indias käib meie naabermaakonnas Orissas
praegugi kristlaste tagakiusamine.
Kuigi uudised neist ei räägi, kestab see edasi.
Tuhanded varjavad end metsades ja paljud on usu tõttu tapetud.
Orissa pastorid on osalenud viimasel ajal meie konverentsidel
ja pastorite koolitustel.
Nood pastorid ei erine teistest enam millegi poolest.
Nad ülistavad ja teenivad,
ning rõõmustavad meiega koos elava Jeesuse üle.
Kuidas see võimalik on?
Nad tulevad tohutu ahistuse ja võitluse keskelt
mõneks päevaks meie sekka
ning naasevad sinna tagakiusatud kogudust teenima.
Kuidas on võimalik, et nad keset kõike seda rõõmustavad?
Seepärast, et haud on tühi.
See on nii vapustav rõõmusõnum,
et selle jõust võib elada keset tagakiusugi
ja Kristuses rõõmustada.
Jeesus ütles, et kes elab ja Temasse usub, ei sure kunagi.
Tõestust sellest näeme Kolgata haual.
Just seepärast, et inimesed surevad, kuna kõik peavad kunagi surema,
peamegi rääkima neile tühjast hauast.
Surm on võidetud.
Jeesus ütles: "Seda ma olen teile öelnud,
et minu rõõm oleks teis ja teie rõõm saaks täieliseks."
Jeesus ütles seda ise surmaks valmistudes.
Ta ütles, et rääkis meile seda, et meis võiks olla Tema rõõm.
Tal oli suur rõõm, kuigi Ta läks surma,
sest Ta teadis, et peagi on see haud tühi.
Peagi tõuseb Ta surnuist üles ja muudab kogu maailma.
Mõned küsivad:
Kuidas jaksate sellist tööd teha ja mööda maailma ringi joosta?
Paljud ei jaksa hommikul tõustagi, et tööle minna?
Paljud meie inimesed töötavad oma töö kõrvalt
ja käivad maailma eri paigus. Kuidas see võimalik on?
Seetõttu, et haud on tühi.
Jeesus lubas, et kui Ta üles tõuseb, saadab Ta meile uue väe.
Kui haud oli tühi, ei jäänud asi sinnapaika.
Pärast koges see väike jüngrite rühm,
et neile anti Püha Vaimu vägi.
Selles uues väes läksid nad evangeeliumi kuulutama,
eesmärgiks kogu maailm.
Täiesti rumal mõte.
Aga see oli nende eesmärk: minna kogu maailma.
Ja meie jätkame seda tööd, kuna Kristus on surnuist tõusnud
ja lubanud meile uue jõu.
Ja selle väe saab igaüks, kes liikvele asub,
et täita seda kutset, mis Jumal meile kogudusena andis.
Võime kogeda seda ülestõusmisväge.
See vägi teeb võimatud asjad võimalikuks.
Meie Malawi tööpõllul käib AIDS-i haigete seas ärkamine.
Harva olen näinud sellist rõõmu kui AIDS-i haigete koosolekuil.
Kirik oli puupüsti rahvast täis ja kõik ülistasid Jeesust
ning rõõmustasid Kristuses.
Ometi olid kõik tõsiselt haiged ja teadsid, et surevad peagi.
Iga kuu lahkuvad nende seast mõned ajast igavikku.
Kust see imeline rõõm nende seas tõusis?
Mis ajas nad liikvele rääkima Kristusest Nkulambe orus
üha uutele AIDS-i haigetele?
Mis tõi nad ülistuskoosolekutele?
See, et haud on tühi.
Surm on võidetud ja seepärast nad rõõmustavad.
Miski ei kustuta nende rõõmu. Nad on maitsnud tühja haua imet.
See on tõeline ülestõusmisvägi.
See on surmastki vägevam.
Kui kuulutame evangeeliumisõnumit,
ei ole see mingi liturgia,
ega lihtsalt üks sõnum teiste seas,
vaid see on Jumala vägi.
Selles on võimas vägi, mis muudab inimsaatusi.
Kogu universumi suurim rõõmusõnum sündis surnuaias.
Seal, kus kulmineeruvad mure, lootusetus ja inimese nõutus,
kui oleme surma lävel,
sinna andis Jumal oma suurima,
revolutsioonilisima rõõmusõnumi.
Seepärast muudab see sõnum inimeste elusid kõikjal,
sõltumata olukordadest ja elutingimustest.
Kunagi kui Reede Kristusele õhtul oli meil külas Richard Wurmbrand.
Ma ei unusta seda kunagi
ja olen sellest nii Soomes kui mujalgi maailmas rääkinud.
Vana Kiriku alumine saal oli Wurmbrandi saabumise eel täis,
seal oli 600 inimest.
Mõtlesin, et sellest tuleb kurb õhtu,
kui ta räägib pool tundi või tunni kõigist oma kannatustest
Rumeenia vanglates, ja milline on seal tegelik olukord.
Kui Wurmbrand jutlustama hakkas,
siis olen harva nii lõbusal ärkamiskoosolekul viibinud.
Tema vanglalood olid nii vapustavad ja murdvad,
et nutsime ja naersime, kui ta rääkis,
mida Jeesus vangla pimeduses ja ahistuses tegi.
Ta näitas laval, kuidas ta käte ja jalgade ümber olid paksud ahelad,
mida ta kasutas tamburiinina ning juhtis koori.
Kogu vanglatiib ülistas Jumalat ja tema oli dirigent.
Seal oli nii suur ülistushoog ja rõõm Kristusest,
et kõik vangivalvuridki tulid usule.
Lõpuks ei saadetud sinna vangivalvureid juurde,
et kõik usklikuks ei saaks.
Mis seda põhjustas?
See, et haud on tühi.
Ülestõusmisvägi oli nende seas nii võimsalt,
et igaüks, kes seda maitsta sai, kes tuli vaatama, mis toimub,
mõistis, et Jeesus Kristus on tõesti üles tõusnud.
Nad küsisid kohe, kuidas sedasama Jeesust leida?
Nii tekkis vangivalvureil probleem
ja lõpuks ei lastud sinna enam ühtki valvurit.
Kunagi 1990. aastate keskel küsisid meilt paljud,
miks me ometi One Way tööd ei lõpeta,
kui kõik näib kustunud olevat. Selles polevat midagi mõistlikku.
Inimesed on kadunud, raha otsas ja olete kõik täiesti väsinud,
ehk tasub midagi muud teha?
Mõned lahkusid hämmingus.
Kogunesime paar-kolm aastat mõnede inimestega kolmapäeviti,
et Reedekodus palvetada ja Issandat oodata,
kuigi kõik näis surevat. Miks me seda tegime?
Sest on olemas ülestõusmisvägi.
See võib muuta kõik, kui Jumal seda tahab.
Ta polnud andnud meile luba lõpetada.
Kogunedes tundsime iga kord, et Jumal tahab meilt ootamist,
et jätkaksime ja ülistaksime Teda.
Me ei teadnud, mis Jumala südamel oli,
kuid pidime Teda kiitma ja ülistama, kuigi kõik oli surnud.
Sest ülestõusmise Jumal teeb meie seas endiselt tööd.
Piibel ütleb:
Sest kuigi ta löödi risti nõtruses, ometi elab ta Jumala väest.
Nii oleme meiegi nõdrad temas,
kuid elame koos temaga Jumala väest.
Võime rahulikul meelel nõdrad olla, nagu meie noil aastail.
Olime täiesti jõuetud ja nõrgad, sest me ei ela omast jõust,
vaid Jumala väest.
Ja kuigi oleme nõrgad,
võib Jumala vägi meid elus ja püsti hoida,
Teda ootamas.
Ta on lubanud meile alati uut jõudu anda.
Nii tegi Ta toonagi ja uuendas kõik.
Mõne kuuga muutus olukord täiesti
ja meie töö kasvas suuremaks kui kunagi varem.
Millest see johtus?
Ülestõusmisväest.
Me usume surnuist ülestõusmist.
Võime rahulikult surnud olla.
Usume siiski Kristusesse ega kanna kaotust,
sest meie Jumal on ülestõusmise Jumal.
Kord läks William Booth Inglismaal tänavaile Kristusest rääkima.
Temalgi oli tollal südames koorem vaeste ja hüljatute pärast tänavail.
Ta läks neile Kristusest rääkima ja hakkas tänavakoosolekuid pidama.
Palju rahvast tuli kuulama ja tekkis ärkamine.
Kui jumalatud nägid, mis tema koosolekuil tänavail toimus,
hakkasid nad vastupanu osutama ja tema tööd terroriseerima.
Seegi ei peatanud teda.
Lõpuks rajas tema vastane oma rühmituse,
nimega Hävitusarmee.
Too Hävitusarmee oli alati liikvel, kui Booth oma koosolekuid pidas.
Toimusid sellised rahutused,
et vahel istusid Päästearmee töötajadki vanglas.
Kui võitlus jätkus, Päästearmeed siis veel polnud,
otsustas Booth midagi radikaalset teha.
Teised olid rajanud Hävitusarmee, tema rajas Päästearmee.
Nii marssis ta oma armeega tänavail keset tagakiusu,
ja kuulutas evangeeliumit armastuse jõus,
Päästearmee lipud lehvimas.
Nad ei kaotanud.
Seal tärkas üks tolle aja suurimaid ärkamisi,
mis levis üle kogu maailma.
Päästearmee elab tänagi ja neil läheb hästi.
Paljudes maades on see endiselt võimas ärkamise kanal.
Kogunevad suured Päästearmee kogudused.
On olemas ülestõusmisvägi. Haud on endiselt tühi.
Ja selle võimsa väe võimalused on piiramatud.
Püha Vaim võib teha mida tahes seal, kus usutakse ülestõusnud Jeesust.
Eriti liigub Püha Vaim vägevalt seal, kus meie, inimesed, oleme nõrgad.
Seal, kus meie oleme nõrgad ja väiksed ning tunnistame seda,
saab Jumal alati au endale.
Tapani Suonto õpetus jätkub meie järgmises saates.
Aitäh vaatamast!
Kohtumiseni nädala pärast!
"Tuld ma tulin viskama maa peale. " Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri